Reidar Due

For farfaren, se Reidar Due (1862–1953).

Reidar Due (født 4. november 1922, død 29. oktober 2021) var en norsk politiker (Sp), fylkesmann og gårdbruker på Mo i Levanger. Han var fast stortingsrepresentant fra Nord-Trøndelag i 12 år, fra 1977 til 1989.

Due var medlem av Levanger kommunestyre og formannskap 1964–1971 samt ordfører 1968–1971. Han var medlem av Nord-Trøndelag fylkesting 1968–1971 og 1976–1979. Han var medlem av Senterpartiets sentralstyre 1973–1984, politisk nestformann i Nord-Trøndelag Senterparti 1974–1979 og innvalgt på Stortinget fra Nord-Trøndelag 1977–1989. Due ble medlem av Stortingets industrikomité, den senere energi- og industrikomiteen, hvor han var formann 1981–1985. I 1988 gikk han over til Stortingets forbruker- og administrasjonskomité.Minneord - Reidar Due - senterpartiet.no 4. november 2021 

Due ble utnevnt til fylkesmann i Sør-Trøndelag i 1986, og satt fra 1989 til han nådde aldersgrensen i 1992.

Due hadde også fremtredende tillitsverv i flere jordbruks- og skogbruksorganisasjoner. Han var styreformann i Bøndernes Salgslag 1960–1978, i Norske Skog 1961–1983,For ansatte i Norske Skog/Svein Ombudstvedt : Reidar Due - Minneord i Aftenposten 17. november 2021 i Norges kjøtt- og fleskesentral 1971–1978 og i Landbrukets Sentralforbund 1978–1980.

I 1999 mottok han Kongens fortjenstmedalje i gull.

Reidar Due var født i Oslo som sønn av banksjef Eilif Due og Katrine «Katy» Didrichsen. Han var sønnesønn av børskommissær Reidar Due og Thora Jelstrup. Han var gift med Tullik, og ekteparet fikk fire sønner. Han overtok storgården Mo i Levanger fra sin farmors slekt i 1944.

 Referanser 

 Eksterne lenker 




Kategori:Stortingsrepresentanter fra Sp
Kategori:Stortingsrepresentanter for Nord-Trøndelag
Kategori:Stortingsrepresentanter 1985–1989
Kategori:Stortingsrepresentanter 1981–1985
Kategori:Stortingsrepresentanter 1977–1981
Kategori:Sentralstyremedlemmer i Senterpartiet
Kategori:Ordførere i Levanger
Kategori:Sp-ordførere i Nord-Trøndelag
Kategori:Fylkesmenn i Sør-Trøndelag
Kategori:Norske bønder
Kategori:Kongens fortjenstmedalje i gull
Kategori:Personer fra Levanger kommune
Kategori:Fylkestingspolitikere i Nord-Trøndelag